ანა სავაი

ანა სავაი  (დ. 11 ივნისი, 1992) — იაპონელი მსახიობი და მომღერალი.  დაიბადა ახალ ზელანდიაში, ოჯახთან ერთად იაპონიაში საცხოვრებლად გადავიდა 10 წლის ასაკში. თავისი პირველი სამსახიობო როლი 11 წლის ასაკში ითამაშა  Nippon TV-ის დადგმულ მიუზიკლში ენი. დებიუტი დიდ ეკრანზე კი შედგა ჯეიმს მაკთიგის 2009 წლის საბრძოლო ხელოვნების ფილმში Ninja Assassin.  
იაპონიაში პოპულარობა მოიპოვა როგორც ჯგუფ Faky-ის წამყვანმა ვოკალისტმა 2013-2018 წლებში. სამსახიობო კარიერას კი 2019 წლის ბრიტანული თრილერ სერიალით Girl/Haji დაუბრუნდა. სავაის საერთაშორისო ცნობადობა მოუპოვა Apple TV+ - ის დრამა სერიალმა პაჩინკო (2022-დღემდე). მისმა პოპულარობამ იმატა შემდეგ პროექტებში მონაწილეობის შემდეგ: MonsterVerse სერიაში Monarch: Legacy of Monsters (2023–დღემდე)  და ისტორიულ დრამა სერიალში Shōgun (2024). ამ უკანასკნელში მონაწილეობისთვის მან მოიგო პრაიმთაიმ ემის ჯილდო გამორჩეული წამყვანი მსახიობის როლისთვის დრამა სერიაში, რითაც გახდა პირველი იაპონელი მსახიობი ქალი, რომელმაც მოიგო ემის ჯილდო. მან ასევე მოიგო ოქროს გლობუსი იმავე კატეგორიაში. 2024 წელს ჟურნალმა Time ის შეიყვანა Time Next 100 სიაში, ხოლო 2025 წელს Variety-მ სავაის შესრულება Shogun-ში დაასახელა, როგორც ერთ-ერთი საუკეთესო სატელევიზიო შესრულება 21-ე საუკუნეში.

ადრეული და პირადი ცხოვრება
ანა სავაი დაიბადა 1992 წლის 11 ივნისს უელინგტონში, ახალ ზელანდიაში, ეთნიკურად იაპონელთა ოჯახში. დედამისი მუშაობდა ფორტეპიანოს მასწავლებლად, ხოლო მამამისი ელექტრონიკის კომპანიაში. 3 წლის ასაკიდან დედა მას ფორტეპიანოზე დაკვრასა და სიმღერას ასწავლიდა. მის ბავშვობაში ოჯახი ხშირად იცვლიდა საცხოვრებელს მამის სამსახურიდან გამომდინარე. ამიტომაც 10 წლამდე მან მოასწრო ცხოვრება ჰონგ-კონგსა და ფილიპინებში, სანამ იოკოჰამაში, იაპონიაში დაფუძნდნენ. 
სავაი სრულყოფილად ფლობს იაპონურსა და ინგლისურ ენებს და ამჟამად ცხოვრობს ტოკიოში.

 კარიერა
ადრეული როლები და Faky (2004-2018)
სავაის სამსახიობო დებიუტი შედგა 2004 წელს 11 წლის ასაკში მიუზიკლ ენის ტოკიოს სასცენო დადგმაში, რომელიც ეთერში გადიოდა Nippon TV-ზე. სავაიმ წარმატებით გაიარა გასაუბრება კომპანია Avex Inc-ში და 2006 წელს მიიღო მენეჯმენტ კონტრაქტი და კომპანიის შიდა წვრთნა მუსიკასა და ცეკვაში. ამის შემდეგ სავაიმ განაგრძო სამსახიობო კარიერა მცირე როლით სატელევიზიო დრამაში Our Love Song (2007)  და შედგა მისი ჰოლივუდის ფილმის დებიუტიც მეორეხარისხოვანი როლით ჯეიმს მაკთიგის საბრძოლო ხელოვნების ფილმში Ninja Assassin (2009), სადაც კირიკოს, დაუმორჩილებელი ახალგაზრდა ნინძას როლი შეასრულა.

სქოლიო
კატეგორია:დაბადებული 1992
კატეგორია:იაპონელი მსახიობები
კატეგორია:დაბადებული 11 ივნისი
კატეგორია:ემის ჯილდოს მფლობელები
კატეგორია:იაპონელი მომღერლები
კატეგორია:ცოცხალი ადამიანები